b'\n_START_ARTICLE_\nAnton Webern\n_START_PARAGRAPH_\nAnton Webern (3. joulukuuta 1883, Wien, It\xc3\xa4valta \xe2\x80\x93 15. syyskuuta 1945, Mittersill, It\xc3\xa4valta) oli it\xc3\xa4valtalainen s\xc3\xa4velt\xc3\xa4j\xc3\xa4. H\xc3\xa4n opiskeli s\xc3\xa4vellyst\xc3\xa4 Arnold Sch\xc3\xb6nbergin johdolla. T\xc3\xa4m\xc3\xa4n ja Alban Bergin kanssa h\xc3\xa4net luetaan ns. Toiseen Wienin koulukuntaan.\n_START_SECTION_\nEl\xc3\xa4m\xc3\xa4\n_START_PARAGRAPH_\nWebern vietti lapsuutensa Wienin lis\xc3\xa4ksi Grazissa ja Klagenfurtissa. H\xc3\xa4n opiskeli pianon- ja sellonsoittoa ja kirjoitti ensimm\xc3\xa4iset s\xc3\xa4vellyksens\xc3\xa4 ennen vuosisadan vaihdetta. Vuonna 1902 h\xc3\xa4n aloitti musiikkitieteen opinnot Wienin yliopistossa opettajanaan muun muassa musiikkitieteilij\xc3\xa4 Guido Adler. V\xc3\xa4it\xc3\xb6skirjan Webern kirjoitti jo vuonna 1906 alankomaalaisen renessanssis\xc3\xa4velt\xc3\xa4j\xc3\xa4n Heinrich Isaacin musiikista._NEWLINE_Sch\xc3\xb6nbergiin Webern tutustui vuonna 1904, ja t\xc3\xa4st\xc3\xa4 alkoi tiivis opettaja-oppilas -suhde.  _NEWLINE_H\xc3\xa4n yst\xc3\xa4vystyi my\xc3\xb6s Sch\xc3\xb6nbergin toisen oppilaan Alban Bergin kanssa. Vuonna 1908 valmistunut Passacaglia oli Webernin s\xc3\xa4vellysopintojen ep\xc3\xa4virallinen lopputy\xc3\xb6. H\xc3\xa4n aloitti teatterikapellimestarin ty\xc3\xb6t turvatakseen toimeentulonsa ja ty\xc3\xb6skenteli muun muassa Bad Ischliss\xc3\xa4, Wieniss\xc3\xa4, Teplitziss\xc3\xa4, Danzigissa, Stettiniss\xc3\xa4 ja Prahassa._NEWLINE_Webern avioitui helmikuussa 1911 serkkunsa Wilhelmine M\xc3\xb6rtlin kanssa. Vuodet 1915\xe2\x80\x931917 h\xc3\xa4n palveli armeijassa. Webern asettui kes\xc3\xa4ll\xc3\xa4 1918 perheineen M\xc3\xb6dlingiin Wienin etel\xc3\xa4puolelle, jossa my\xc3\xb6s Sch\xc3\xb6nberg noihin aikoihin asui. Webern toimi Wieniss\xc3\xa4 aktiivisesti uuden musiikin puolesta ja auttoi Sch\xc3\xb6nbergi\xc3\xa4 t\xc3\xa4m\xc3\xa4n perustamassa \xe2\x80\x9dYksityisten musiikkiesitysten yhdistyksess\xc3\xa4\xe2\x80\x9d (Verein f\xc3\xbcr Musikalische Privatauff\xc3\xbchrungen). H\xc3\xa4n johti useita orkestereita Wieniss\xc3\xa4 1920-luvulla ja ty\xc3\xb6skenteli wienil\xc3\xa4iselle Universal Editionille, josta tuli vuonna 1921 h\xc3\xa4nen s\xc3\xa4vellystens\xc3\xa4 kustantaja. Webern tutustui vuonna 1926 runoilija-maalari Hildegard Joneen. Heid\xc3\xa4n yst\xc3\xa4vyytens\xc3\xa4 lujittui, ja Webern s\xc3\xa4velsi siit\xc3\xa4 l\xc3\xa4htien kaikki lauluteoksensa Jonen teksteihin. _NEWLINE_Kansallissosialismin nousu vaikutti my\xc3\xb6s Webernin asemaan: h\xc3\xa4nen musiikkinsa (kuten esimerkiksi toisen Wienin koulukunnan musiikki ylip\xc3\xa4\xc3\xa4ns\xc3\xa4) julistettiin kulttuuribolshevismiksi ja rappiotaiteeksi vuonna 1938. Sodan loppuaikoina 1945 Webern muutti Wilhelminen kanssa tytt\xc3\xa4rens\xc3\xa4 luo Mittersilliin l\xc3\xa4helle Salzburgia. Samana vuonna 15. syyskuuta, nelj\xc3\xa4 kuukautta saksalaisten antauduttua yhdysvaltalaissotilas ampui h\xc3\xa4net vahingossa.\n_START_SECTION_\nMusiikki\n_START_PARAGRAPH_\nWebernin teokset jaetaan usein kolmeen osaan. Varhaistuotanto (opukset 1\xe2\x80\x9311), joista mainittakoon Passacaglia op. 1, jossa on viel\xc3\xa4 tonaalisia piirteit\xc3\xa4 ja Kuusi bagatellia jousikvartetille op. 9, vokaaliteokset (opukset 12\xe2\x80\x9319), jotka olivat ratkaisu ilmaisun tiivistymiseen, sek\xc3\xa4 my\xc3\xb6h\xc3\xa4istuotanto (opukset 20\xe2\x80\x9331), jotka noudattavat tiukkaa dodekafoniaa. H\xc3\xa4nen teostensa kokonaiskesto vastaa yht\xc3\xa4 Richard Wagnerin oopperaa, mik\xc3\xa4 kertoo h\xc3\xa4nen tiiviist\xc3\xa4 ilmaisustaan._NEWLINE_1950-luvulla h\xc3\xa4nen musiikkinsa l\xc3\xb6ydettiin uudelleen, kun h\xc3\xa4nest\xc3\xa4 tuli Darmstadtin koulukunnan esikuva.'